‘বর্তমান সরকারের জনপ্রিয়তা এখন শূন্য, বড় শূন্য : এরশাদ ‘বর্তমান সরকারের জনপ্রিয়তা এখন শূন্য, বড় শূন্য : এরশাদ – সময়ের সংবাদ
‘বর্তমান সরকারের জনপ্রিয়তা এখন শূন্য, বড় শূন্য : এরশাদ
সংবাদ ডেস্ক : ক্ষমতা হারালে আওয়ামী লীগের নেতাকর্মীদের পিঠের চামড়া থাকবে না বলে দলটিকে সতর্ক করে দিয়েছেন জাতীয় পার্টির চেয়ারম্যান ও প্রধানমন্ত্রীর বিশেষ দূত হুসেইন মুহম্মদ এরশাদ বলেছেন, ‘বর্তমান সরকারের জনপ্রিয়তা এখন শূন্য, বড় শূন্য। নির্বাচন যদি সুষ্ঠু হয়, যদি সিল মারার নির্বাচন না হয় তাহলে আওয়ামী লীগ জিততে পারবে না।’
রোববার (১৫ এপ্রিল) রংপুর পাবলিক লাইব্রেরির মাঠে জেলা জাতীয় পার্টি আয়োজিত এক সম্মেলনে প্রধান অতিথির বক্তব্যে এরশাদ আওয়ামী লীগকে এই সতর্ক বার্তা দেন। সতর্ক বার্তা দেয়ার পর ‘ক্ষমতায় কীভাবে টিকে থাকা যাবে এর কৌশলও’ বলে দেন তিনি। এরশাদ বলেন, ‘জাতীয় পার্টিকে যথাযথ মূল্যায়ন করলে আওয়ামী লীগকে ক্ষমতা হারাতে হবে না।’
সরকারি দলের উদ্দেশ্যে এরশাদ আরো বলেন, ‘নির্বাচনে হেরে গেলে গায়ের চামড়া থাকবে না, পিঠের চামড়া থাকবে না। অতএব এখনো সময় আছে, জাতীয় পার্টিকে সম্মান করেন, সমীহ করেন। অবহেলা করবেন না, অসম্মান করবেন না, আগের মতো কষ্ট দেবেন না। তাহলে আমরা আপনার সঙ্গে থাকবো। কিন্তু ওই সঙ্গে থাকা না, আমরা ক্ষমতায় যাওয়ার জন্য থাকবো। আমরা ক্ষমতায় যেতে চাই।’